הקוראן המבורך סורה 90 (תרגום דאר אלסלאם)


סורה 90: אל-בלד (העיר)

בשם אללה הרחמן הרחום

1 אני נשבע בעיר הזאת,

2 ואתה שוכן בעיר הזאת,

3 ובהורה ובצאצאיו:

4 שבראנו את האדם לטרחה.

5 האם הוא סובר שלא יעלה בידי אף אחד לגבור עליו?

6 הוא אומר: כבר בזבזתי ממון רב!

7 האם הוא בצדק סובר שאף אחד לא צפה בו?

8 האם לא בראנו לו זוג עיניים?

9 ולשון? וזוג שפתיים?

10 והראינו לו את שני השבילים?

11 אך, הוא לא התאמץ לעבור את המכשול.

12 והאם נהיר לך מה המכשול?

13 (המכשול) הוא לשחרר עבד!

14 או להזין (עני) בעת רעב,

15 (להזין) יתום בעל קרבת דם,

16 או דל במצוקה.

17 ולהיות בין אלה אשר האמינו המטיפים איש לרעהו להיות סבלנים ורחומים,

18 אלה, הם שיקבלו את ספר מעשיהם ביד ימין.

19 אך, אלה הכופרים בדברינו, הם שיקבלו את ספר מעשיהם ביד שמאל.

20 אש הגיהינום מקיפה אותם ללא מפלט!

הקוראן סורה 90
הקוראן המבורך (תרגום דאר אלסלאם)